Björk: Biophilia Live

Ιστορικό

Το Biophilia Tour ξεκίνησε στις 27 Ιουνίου 2011 στο διεθνές φεστιβάλ του Μάντσεστερ και διήρκησε 3 χρόνια. Αρκετά καινοτόμα μουσικά όργανα δημιουργήθηκαν για το άλμπουμ και την περιοδεία, ανάμεσά τους ένα μουσικό Πηνίο Τέσλα,ένα υβρίδιο gamelan και τσελέστας, μια βαρυτική άρπα και το πιο δύσχρηστο όργανο, το Sharpsichord, από τον Henry Dagg. Η Μπιορκ επέλεξε ένα πολύ συγκεκριμένο σχέδιο για το τουρ, ώστε να επειδείξει όλα τα όργανα και να δημιουργήσει ένα οικείο κλίμα: εκείνη και οι μουσικοί θα ήταν σε μια κυκλική σκηνή στο κέντρο του χώρου διεξαγωγής και το κοινό θα τους περιτριγύριζε, ελεύθερο να μετακινηθεί και να περιηγείται στα μουσικά όργανα, τοποθετημένα σε διαφορετικά τμήματα της σκηνής.
Αυτό το στρογγυλό σχήμα ήταν και η  μεγαλύτερη πρόκληση των σκηνοθετών Nick Fenton και Peter Strickland, όταν προσπαθούσαν να τοποθετήσουν τις 16 HD κάμερες.«Ο Brett Turnbull ήταν ο κύριος κινηματογραφιστής και ήταν δύσκολη δουλειά για εκείνον να σιγουρευτεί ότι δε θα ενοχλούσαμε τους μουσικούς ή το κοινό με την παρουσία μας» είπε ο Strickland.
«Κατά τη γνώμη μου ήμασταν σαφώς εκεί για να εξυπηρετήσουμε το όραμα της Μπιορκ», συνέχισε ο Strickland. Αρχικά αυτός ήθελε να χρησιμοποιήσει φωτογραφίες της φύσης από τη δεκαετία του '70, αλλά αποκάλυψε ότι η Μπιορκ «πρόσεχε ώστε να μην ακολουθήσει ένα ρετρό μονοπάτι. Δεν ήθελε να έχει μια ρομαντική άποψη της φύσης. Θέλησε κάτι σύγχρονο και κλινικό... Για μένα, πρόκειται για το θαύμα του σύμπαντος σε ένα άπειρο και μικροσκοπικό επίπεδο και την εξεύρεση αυτών των συνδέσεων. Προσπαθήσαμε να το παρουσιάσουμε αυτό με την ύπαρξη πολύ μεγεθυμένων κυτταρικών ιστών, συνδέοντάς τους με γενικά πλάνα των δασών και των αμμοθινών. Οπτικά σχεδόν φαίνονται όμοια.»
Ο Nick Fenton αποκάλυψε ότι δεν πήραν ιδέες από παλιότερες συναυλιακές ταινίες, όπως το Monterey Pop του D. A. Pennebaker ή το Gimme Shelter των αδελφών Maysles. Αντιθέτως, επέλεξαν να κάνουν "κάτι που ήταν αληθινό σε αυτό που η δουλειά της Μπιορκ πρεσβεύει."
Κατά τη διάρκεια της βραδιάς στα γυρίσματα της συναυλίας κάποια τραγούδια επαναλήφθηκαν ώστε να τελειοποιηθούν για το γύρισμα, όπως το "Sonnets/Unrealities XI" και το "Sacrifice", το μόνο τραγούδι για το οποίο χρησιμοποιείται το Sharpsichord στην περιοδεία (όργανο που κατασκευάστηκε από την ίδια για το άλμπουμ). Η Μπιορκ εξήγησε ότι απλώς εξοικειώνονταν με το μουσικό όργανο, καθώς το μέγεθος και το βάρος του δεν ευνοούσαν τη μετακίνησή του σε μακρινές αποστάσεις. Παρά τις δυσκολίες, ο Strickland είπε πως είναι το αγαπημένο του από τα όργανα που δημιουργήθηκαν για το Biophilia Tour.

Πρεμιέρα και κυκλοφορία

Η πρεμιέρα της ταινίας έγινε στο Tribeca Film Festival, στις 26 Απριλίου 2014. Το τρέιλερ ανέβηκε στο YouTube στις 14 Αυγούστου 2014, πριν προβληθεί η ταινία σε ένα πλήθος εκδηλώσεων παγκοσμίως. Στις 7 Οκτωβρίου, η Μπιορκ δεν πήγε στη Βρετανική πρεμιέρα του BFI London Film Festival, καθώς εργαζόταν για το επόμενό της στούντιο άλμπουμ, Vulnicura (2015).
Στις 25 Νοεμβρίου 2014, το Biophilia Live κυκλοφόρησε σε τρεις φυσικές εκδοχές. Η πρώτη είχε το DVD και δύο CD με τα τραγούδια της συναυλίας ζωντανά, η δεύτερη είχε το DVD και τα τραγούδια σε τρεις δίσκους βινυλίου και η τρίτη είχε την ταινία σε Blu-ray και τα δύο CD. Η κυκλοφορία αυτή δεν είναι το πρώτο ζωντανό υλικό από το Biophilia. Οι Manual και Ultimate Art εκδοχές του άλμπουμ περιελάμβαναν έναν μπόνους δίσκο με 15 τραγούδια ζωντανά στο διεθνές φεστιβάλ του Μάντσεστερ τον Ιούνιο και Ιούλιο του 2011. Ωστόσο, τα φωνητικά της Μπιορκ σε αυτή την κυκλοφορία, μετα την χειρουργική επέμβασή της το 2012 βελτιώθηκαν σημαντικά και είναι περισσότερο δυναμικά, κάτι που οδήγησε σε θετικές κριτικές της ταινίας.

Αποδοχή

Το Rotten Tomatoes έδωσε στην ταινία συνολική βαθμολογία 74%, βασισμένη σε 19 κριτικές, με μέση βαθμολογία 6.5/10. Το Metacritic, έδωσε στην ταινία 67 (στα 100), βασισμένο σε κριτικές 6 δημοφιλών κριτικών, που θεωρούνται "γενικά θετικές".